বুদ্ধদেব ভট্টাচার্যের হাত ধরেই বিধানসভা ভোটপ্রচারে নেমে পড়ছে বামফ্রন্ট। আগামিকাল যাদবপুর থেকে বাম সংগঠনগুলির মহামিছিলের উদ্বোধন করবেন তিনি। এক সপ্তাহব্যাপী রাজ্যজুড়ে চলবে মহামিছিল, সমাবেশ, জাঠা। সরকারের বিভিন্ন নীতির বিরুদ্ধে আন্দোলনে ধার বাড়াতে বুদ্ধতেই আস্থা রাখছে বামফ্রন্ট।
 ওয়েব ডেস্ক: বুদ্ধদেব ভট্টাচার্যের হাত ধরেই বিধানসভা ভোটপ্রচারে নেমে পড়ছে বামফ্রন্ট। আগামিকাল যাদবপুর থেকে বাম সংগঠনগুলির মহামিছিলের উদ্বোধন করবেন তিনি। এক সপ্তাহব্যাপী রাজ্যজুড়ে চলবে মহামিছিল, সমাবেশ, জাঠা। সরকারের বিভিন্ন নীতির বিরুদ্ধে আন্দোলনে ধার বাড়াতে বুদ্ধতেই আস্থা রাখছে বামফ্রন্ট।
দুহাজার ষোলয় ভোটে দাঁড়াচ্ছেন না তিনি। কিন্তু সিপিএম নেতা-কর্মীদের একটি বড় অংশ মনে করছে, প্রচারের ময়দানে তাঁর থাকা জরুরি। নইলে, শুরুতেই ফিকে হয়ে যাবে প্রচারের রঙ। বুদ্ধদেব ভট্টাচার্যের ক্যারিশমাতেই তাই আস্থা রাখছে বামফ্রন্ট।
শনিবার থেকেই ভোটপ্রচারে কোমরবেঁধে নামছে বামেরা।তাদের নতুন মঞ্চ বেঙ্গল প্ল্যাটফর্ম অফ মাস অরগানাইজেশনের ব্যানারেই শুরু হচ্ছে প্রচার। এক সপ্তাহব্যাপী রাজ্যের প্রতিটি বুথে জাঠা, মহামিছিল, সমাবেশ।
এক সপ্তাহে এগারো হাজার দুশো ঊনসত্তরটি পদযাত্রা করবে বামফ্রন্ট। এগারো হাজার তিনশো তেরোটি জনসভা করবে বামেরা।
বিধানসভা ভোটে বামেদের প্রথম কর্মসূচির উদ্বোধন করবেন বুদ্ধদেব ভট্টাচার্য। সিপিএমের সিদ্ধান্ত প্রতিটি জেলায়, এই কর্মসূচিতে থাকবেন শীর্ষ নেতারা। আলিমুদ্দিন মনে করছে, বুদ্ধদেব ভট্টাচার্য মহামিছিলের উদ্বোধন করলে, শুরুতেই প্রচারের ধার বাড়বে।